ตั้งศูนย์ไกล่เกลี่ย ลดพิพาทประกัน
บอร์ด คปภ.ไฟเขียวระเบียบไกล่เกลี่ยฯ ช่วยผู้บริโภค พร้อมตั้งศูนย์ไกล่เกลี่ยแห่งแรกในอาเซียน
4 มี.ค. 2559

บอร์ด คปภ.ไฟเขียวระเบียบไกล่เกลี่ยฯ ช่วยผู้บริโภค พร้อมตั้งศูนย์ไกล่เกลี่ยแห่งแรกในอาเซียน
นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ที่ประชุมคณะกรรมการ คปภ. มีมติเห็นชอบในหลักการร่างระเบียบสำนักงาน คปภ.ว่าด้วยการไกล่เกลี่ยข้อพิพาทด้านการประกันภัย เพื่อให้ประชาชนได้รับความคุ้มครองตามกรมธรรม์ประกันภัย และเพิ่มศักยภาพในการบริหารจัดการด้านสินไหมทดแทนให้มีประสิทธิภาพมากขึ้น โดยหลังจากนี้จะรีบปรับปรุงข้อสังเกตบางประการของคณะกรรมการ เพื่อออกประกาศใช้อย่างเป็นทางการโดยเร็วที่สุด
อย่างไรก็ตาม ขณะนี้ คปภ.อยู่ระหว่างเตรียมการตั้งศูนย์ไกล่เกลี่ยข้อพิพาทด้านการประกันภัยขึ้น ณ สำนักงาน คปภ. กรุงเทพฯ ซึ่งจะเป็นศูนย์ไกล่เกลี่ยข้อพิพาทด้านการประกันภัยโดยเฉพาะเป็นแห่งแรกในอาเซียน คาดว่าจะเปิดศูนย์ไกล่เกลี่ยได้ในเดือน เม.ย.-พ.ค.นี้
ทั้งนี้ การออกระเบียบไกล่เกลี่ยข้อพิพาทดังกล่าว เพื่อเพิ่มทางเลือกให้ประชาชนที่จะสามารถระงับข้อพิพาทด้านการประกันภัย โดยมีผู้ไกล่เกลี่ยที่เป็นกลางมาช่วยดำเนินการ และประชาชนผู้ใช้ บริการไม่ต้องเสียค่าใช้จ่ายแต่อย่างใด